ועדת הפנים ואיכות הסביבה, כנסת 17, פרוטוקול מספר 466, 2008-11-02 15:00

אופיר פינס-פז: שלום רב, אני מתכבד לפתוח את הישיבה.

אופיר פינס-פז: הצעת חוק שמירת הניקיון, של חברת הכנסת נאדיה חילו, לקריאה שנייה ולקריאה שלישית.

אופיר פינס-פז: נא לקרוא את נוסח החוק.

ורד קירו: קוראת את נוסח החוק.

אופיר פינס-פז: נאדיה, את רוצה להגיד עוד מילה?

נאדיה חילו: שינינו מיומיים ליום – התפשרנו.

נאדיה חילו: דיברנו, שאחרי שהחוק עובר, צריך לשים גם את התוכנית המקצועית, וזה לא רק ילווה באיזה אקט של יום אחד, אלא ילווה במעטפת מקצועית, שכל עניינה גם חינוך לניקיון.

נאדיה חילו: דיברנו על זה שגם יהיה שילוב של ההורים, ועדי הורים, כדי שהפעולה לא תהיה רק פעולה נקודתית.

נאדיה חילו: כל זה צריך לשבת אחרי, כלומר כשהחוק יעבור, שהגופים – קרן קיימת וגופים נוספים – ישימו תוכנית בתיאום, כי מה שקורה היום, נקודתית זה מופעל, לא מופעל רוחבית, ומופעל על ידי כמה גופים שאין הרבה פעמים תיאום ביניהם.

נאדיה חילו: כל הדברים של יישום – צריכים אחרי זה לשבת, הגופים, ולחשוב איך לעשות את זה הכי טוב, הכי יעיל, כדי שלא יתבזבזו משאבים.

אופיר פינס-פז: תודה.

אופיר פינס-פז: למישהו יש הערות לנוסח?

רוני טלמור: בסעיף (א) אני חושבת שהמילים בסוף, שהשר רשאי לקבוע יום ניקיון נוסף בכל שנה, יותר משהן מועילות, הן מזיקות.

רוני טלמור: הייתי מציעה להשמיט.

רוני טלמור: ההצעה כרגע מדברת על יום ניקיון אחד.

אופיר פינס-פז: אני אגיד אותך לשר – את רוצה להוריד ממנו עוד יום...

רוני טלמור: השר הזה ושרים קודמים לו קבעו הרבה מאוד ימי ניקיון וימים אחרים של הגנת הסביבה בלי צורך בחקיקה.

רוני טלמור: לכן איני רואה במה התוספת הזו מועילה.

רוני טלמור: היא יכולה להתפרש כמגבילה לגבי פעולות מסוימות, ואולי בשביל להבהיר את מטרת החוק, אפשר לוותר על זה.

אופיר פינס-פז: שקלת לעבור לעבוד במשרד האוצר?

רוני טלמור: אם יציעו לי אשקול את זה ברצינות, תלוי באיזה תנאים.

רוני טלמור: ..

רוני טלמור: הערה שנייה, לסעיף (ב), זאת בעצם הצעה לשיפור הנוסח – יש פה בעצם שני סוגים של פעולות.

רוני טלמור: אחד זה פעולות ניקיון מיוחדות והשני זה פעולות חינוך והסברה.

רוני טלמור: אני חושבת, שהכוונה בפעולות ניקיון שעושים ביום הזה, זה לא שהרשויות המקומיות יכפילו את המשמרות של עובדי הניקיון, ושבאותו יום יהיה יותר נקי, אלא שפעולות הניקיון יהיו ביטוי לפעולות החינוכיות וההסברתיות, כלומר תלמידים, חיילים וכו' שיוצאים ועושים מבצעים.

רוני טלמור: לכן מבחינת נוסח, הייתי מציעה שזה ינוסח כך שפעולות הניקיון המיוחדות יהיו ביטוי של פעולות החינוך וההסברה ולא עניין נפרד, למשל, שיהיה כתוב פעולות חינוך והסברה בנושא שמירת הניקיון וכו', שיכללו בין השאר פעולות ניקיון, משהו בכיוון הזה.

נאדיה חילו: הפעולה של הניקיון היא פעולה מרכזית, זה לא בין השאר.

אופיר פינס-פז: רוני אומרת שהפעולה של הניקיון היא המחשה של ערך חינוכי.

אופיר פינס-פז: זה חלק מהפעולה החינוכית.

אופיר פינס-פז: צריך לכתוב את זה כך.

יורם הורוביץ: ביום הזה, שבהחלט פעולות הניקיון הן ביטוי של פעולה חינוכית, גם הרשויות המקומיות וגורמי תשתית אחרים יבצעו פעולות ניקיון באמצעות הכלים שלהם, אז אני אומר שלא צריך לשלול את זה.

יורם הורוביץ: זה יכול להיות גם זה וגם זה.

אופיר פינס-פז: אבל אלה דברים שמשתלבים.

אופיר פינס-פז: רוני לא הציעה לשלול את זה אלא לשלב את זה.

אופיר פינס-פז: אגב, מה דעתכם שנוסיף סעיף, שביום הזה לפחות לא יהיה שימוש במפוחי עלים...

תומר רוזנר: אפשר להוסיף את הנושא של מחזור – גם פעולות החינוך וההסברה לנושא של מחזור.

אופיר פינס-פז: מצוין.

אופיר פינס-פז: נכניס את זה.

אופיר פינס-פז: תומר, אפשר לעשות חקיקה עקיפה עכשיו לרגע שנוציא את מפוחי עלים מהחוק?

אופיר פינס-פז: אם הממשלה תרצה – שתלך לנושא חדש.

אופיר פינס-פז: אולי היא לא תרצה?...

יהושע פדרסן: נראה לי שהביטוי "שמירת הניקיון והגנת הסביבה" מנוסח באופן כללי, ודאי יכול לכלול גם עניינים של מחזור.

אופיר פינס-פז: מחזור זה נושא.

יהושע פדרסן: עדיין זה תיקון בחוק שמירת הניקיון, שהרציונל העיקרי של החוק הוא עניין של ניקיון ולכלוך רשות הרבים.

יהושע פדרסן: הסוגיות של מחזור מקבלות מענה במסגרות אחרות ולא ספציפית בחוק שמירת הניקיון.

אופיר פינס-פז: אתה צודק, לכן זה לא צריך בכותרת אלא רק בסעיף (ב).

יהושע פדרסן: נראה לי שאפשר להרחיב עוד מספר נושאים.

תומר רוזנר: לא כולל סעיף 14ב, שמתייחס להיטל ההטמנה וכו', עניינו גם במחזור.

יהושע פדרסן: הרציונל של היום הזה הוא בעיקר בניקיון של רשות הרבים, של השטחים הפתוחים- -

אופיר פינס-פז: זה גם מחזור.

אופיר פינס-פז: אם אני אוסף עכשיו בקבוקים, אז גם ניקיתי את חזקת הרבים וגם מחזרתי.

אופיר פינס-פז: זה לא בסתירה.

אופיר פינס-פז: החוק הזה הוא לא חוק אסטרטגי בהגנת הסביבה.

אופיר פינס-פז: הוא חוק שנועד לשרת עניין שהוא יותר ברמת החינוך וההסברה מאשר ברמת הפעולה.

אופיר פינס-פז: אני חושב שאם במסגרת היום הזה ירצה מנהל בית ספר או מורה להדגיש את נושא המחזור בתוך נושא הניקיון, נהדר.

אופיר פינס-פז: אנו רוצים להציע לו את זה.

אופיר פינס-פז: בינינו, מחזור, יש לו היבטים גם של ניקיון.

אופיר פינס-פז: ודאי.

יורם הורוביץ: אני חושב שהמילה "מחזור" צריכה להופיע פה בנוסח.

אופיר פינס-פז: הדברים מובנים.

אופיר פינס-פז: אם אין הערות נוספות, אני מציע שתשאירו בידי תומר את הניסוח.

אופיר פינס-פז: רק אגיד על פי מה הוא יהיה – יש לך התנגדות, חברת הכנסת חילו, שנוריד את האופציה ליום ניקיון שני?

נאדיה חילו: דיברנו, שנסתפק ביום אחד.

אופיר פינס-פז: הוספנו "והשר רשאי לקבוע יום ניקיון נוסף בכל שנה" – את אומרת שאפשר להוריד את זה.

אופיר פינס-פז: נקבל את ההערה הזו.

אופיר פינס-פז: לגבי סעיף (ב), נשאיר בידי תומר את הניסוח.

אופיר פינס-פז: הניסוח יהיה שילוב של נושא הניקיון, פיזית בהסברה והחינוך של הנושא הזה, ונכניס פנימה גם את המילה "מחזור".

אופיר פינס-פז: מי בעד?

אופיר פינס-פז: מי נגד?

אופיר פינס-פז: מי נמנע?

אופיר פינס-פז: פה אחד.

אופיר פינס-פז: תודה רבה, הישיבה נעולה.